**Отчет**

**за третата година управление**

**на кмета на Община Видин Огнян Ценков**

**УВАЖАЕМИ СЪГРАЖДАНИ,**

*В отговор на поетите ангажименти, представям пред вас отчет за свършената работа през третата година от мандат 2015-2019. Извървяхме заедно дотук трудния, изпълнен с отговорности и предизвикателства път, за да отворим нова страница в развитието на Видин и Общината. С вас, уважаеми съграждани, с подкрепата на държавата, на Общинския съвет, на бизнеса и всички, които милеят за нашия роден край, постигнахме много. Община Видин днес е финансово стабилна; успя да повиши събираемостта от местните данъци и такси; реализира значими проекти по европейски и национални програми в сферата на социалните услуги, пътната инфраструктура, енергийната ефективност, образованието, културата; създава по-благоприятен инвестиционен климат; подобрява административното обслужване. Резултатите са плод на обединените ни усилия. Видин и населените места в Общината се преобразяват стъпка по стъпка и ключова роля за това заемат хората - нашето най-голямо богатство.*

**СТРИКТНО СПАЗВАНЕ ИЗИСКВАНИЯТА НА ФИНАНСОВО-ОЗДРАВИТЕЛНАТА ПРОГРАМА И РЕАЛНИ СТЪПКИ КЪМ ФИНАНСОВО ОЗДРАВЯВАНЕ НА ОБЩИНАТА**

* Община Видин продължава спазването на изискванията, заложени във финансово-оздравителния план. Благодарение на положените усилия, през 2018 г. Общината отговаря на критериите, залегнали в чл.130а, ал.1 от Закона за публичните финанси: наличните към края на годината просрочени задължения по бюджета на общината да не надвишават 5 на сто от отчетените за последната година разходи на общината;
* На първи етап Община Видин изготви прогнози за периода 2016 г. – 2019 г., приети с Решение № 193, взето с Протокол № 9/04.10.2016 г., които показват намерението на местната институция, при съгласие от страна на Министерството на финансите да получи на основание чл. 130ж временен безлихвен заем за срока на финансово оздравяване в размер на 6 000 000 лв.;
* На втори етап бе изготвен план за финансова стабилизация на общината за периода 2016 г. - 2019 г., който е представен в Министерството на финансите за съгласуване. Съобразно плана на Община Видин се предоставя временен безлихвен заем в размер на 6 000 000 лв., с цел възстановяване на предоставения през 2015 г. заем от Министерство на финансите в размер на 2 000 000 лв. и разплащане на просрочени задължения за предоставени публични услуги в размер на 4 000 000 лв.;
* На трети етап бе актуализиран планът за финансова стабилизация на общината за периода 2016 г. - 2019 г., който е представен в Министерството на финансите за съгласуване. Съобразно Плана на Община Видин се предоставя временен безлихвен заем в размер на 4 000 000 лв., с цел разплащане на просрочени задължения за предоставени публични услуги;
* Община Видин няма наложени запори и публични задължения към държавата, вследствие на целенасочената работа по отношение събираемостта на местните данъци и такси
* Просрочени задължения за местни дейности:
* Размерът на просрочените задължения се промени от 7 279 848 лв. към 31.12.2015 г. в размер, възлизащ на 1 314 915 лв. към 31.10.2018 г.
* Тенденцията, която се наблюдава е положителна, Община Видин намалява просрочените си задължения, като стриктно изпълнява заложения в бюджет 2018 г. план за разплащане на просрочени задължения.
* Общински дълг:
* Община Видин отчита усвоен дългосрочен инвестиционен банков кредит от „Търговска банка Д” АД в размер на 8 083 417 лв. За сравнение остатъкът по главницата към декември 2015 година е в размер на 5 966 332 лв., а текущата експозиция - остатъкът по главницата към 31 октомври 2018 година е в размер на 2 598 241 лв., или намаление с 3 368 085 лв.;
* Отчита усвоен дългосрочен кредит от Фонд „Флаг” ЕАД за осигуряване на успешното приключване на проект „Изграждане на регионалната система за управление на отпадъците в регион Видин” в размер на 1 067 789 лв. Текущата експозиция - остатъкът по главницата към 31 октомври 2018 година е в размер на 752 789 лв., или намаление с 315 000 лв.;
* Отчита усвоен дългосрочен кредит от Фонд „Флаг” ЕАД за осигуряване на успешното приключване на проект „Подобряване и развитие на инфраструктурата за питейни и отпадъчни води в агломерации над 10 000 е.ж.” в размер на 2 685 776 лв. Текущата експозиция - остатъкът по главницата към към 31 октомври 2018 година е в размер на 1 894 776 лв., или намаление с 971 000 лв.;
* Отчита предоставен временен безлихвен (краткосрочен) заем от Централен бюджет в размер на 2 000 000 лв. Текущата експозиция - остатъкът по главницата към 31 октомври 2018 година е в размер на 0 лв.;
* Отчита предоставен временен безлихвен (краткосрочен) заем от Централен бюджет в размер на 4 000 000 лв. Текущата експозиция - остатъкът по главницата към 31 октомври 2018 е в размер на 3 320 000 лв.;, или намаление с 680 000 лв.;
* Отчита усвоен краткосрочен кредит от Фонд „Флаг” ЕАД за осигуряване на успешното приключване на проект „Доизграждане на Пречиствателната станция за отпадъчни води( ПСОВ) – гр.Видин- Втора фаза в размер на 3 046 718 лв. Текущата експозиция - остатъкът по главницата към към 31 октомври 2018 година е в размер на 0 лв.;
* От началото на годината до момента Община Видин редовно (всеки месец) обслужва дълга по главниците и лихвите, съгласно погасителните планове, като не допуска просрочия
* Приходи:
* Общо събраната сума от собствени приходи и помощи към 31 октомври 2018 г. е в размер на 8 331 163 лв., сравнена със същия период на 2015 г. - 6 613 313 лв., като събираемостта е увеличена с 26,00 % спрямо 2015 г.;
* За времето от встъпването ми в длъжност като кмет на Община Видин до 31.10.2018 г., в резултат на извършеното преструктуриране на общинската администрация и предприемане на действия по стриктното прилагане на Закона за местните данъци и такси, Данъчно осигурителния процесуален кодекс и приетите от Общинския съвет Наредба за определяне размера на местните данъци и Наредба за определянето и администрирането на местните такси и цени на услуги на територията на Общината, се увеличи значително събираемостта на местните данъци и такси, представляващи общински публични вземания;
* Още в началото на мандата се обърнах с призив към нашите съграждани във връзка с коректното плащане на местните данъци и такси. Ефективна се оказа практиката, всеки месец да бъдат оповестявани публично имената на физическите и юридическите лица, които имат най-големи задължения. Въведе се стриктен контрол относно събираемостта, което даде положителни резултати;
* Отчетените в края на месец октомври 2018 година събрани данъчни приходи са в размер на 3 307 971 лв., или с 208 469 лв. повече в сравнение със същия период на 2017 г. Постигнат е ръст от 7%;
* От такса битови отпадъци и такса административни услуги са събрани в повече 114 356 лв.;
* За периода от 01.01.2018 г. до 31.10.2018 г. са издадени 978 акта за установяване на задължения на стойност 2 145 075 лв., с цел принудително събиране на общинските публични задължения;
* На държавен и частен съдебен изпълнител за последната една година са предадени 879 преписки за образуване на принудителни производства на стойност 2 208 810 лв.;
* За отчетния период са обработени 21 590 декларации по Закона за местните данъци и такси (ЗМДТ), като по данъчното законодателство са обслужени общо 6 499 физически и юридически лица;
* По тринадесет вида услуги, предоставени на физически и юридически лица са издадени общо 6 499 броя различни удостоверения, служебни бележки, заверени копия, преписи, дубликати и др. на обща стойност 66 113 лв.

**ПРОДЪЛЖАВА АКТИВНАТА РАБОТА ПО ЕВРОПЕЙСКИ ПРОЕКТИ**

* Работи се общо по 154 проектни предложения (разработване, оценка, изпълнение, мониторинг), от които:
* Разработени проектни предложения – 28 броя
* Реализирани проекти - 6 броя
* В процес на изпълнение - 13 броя
* Съдействие при изпълнението на 2 броя проекти на селата Капитановци и Покрайна, финансирани по Програмата за управление на дейности по опазване на околната среда (ПУДООС)
* Оценени проектни предложения от Община Видин в качеството й на финансираща организация по програма "Местни инициативи" - 55 броя
* Съдействие при разработването и изпълнението на 104 броя проектни предложения по програма "Местни инициативи"

*Информация за проектите може да намерите тук* [*http://vidin.bg/wp-content/uploads/2018/12/proekti-2015-2019.doc*](http://vidin.bg/wp-content/uploads/2018/12/proekti-2015-2019.doc)

**МЕРКИ ЗА СЪХРАНЯВАНЕ И ПОДОБРЯВАНЕ СЪСТОЯНИЕТО НА ОКОЛНАТА СРЕДА**

* За периода 1.09.2017 г. - 1.09.2018 г. е отчетено намаляване на замърсяването на въздуха с ФПЧ10 на територията на Община Видин и е предотвратено по-нататъшно емитиране на вредни вещества от основните дейности – опесъчаване, битово отопление, транспорт, почистване, строителни дейности, използване на твърди и течни горива в обществените и търговски сгради;
* Последователно се изпълняват мерки, заложени в Програмата за намаляване на нивата на фини прахови частици (ФПЧ10) и достигане на установените норми за съдържанието им в атмосферния въздух в Община Видин и План за действие към нея за периода 2015-2020 г.;
* Автоматичната измервателна станция - Видин е преместена на нова площадка, специално изградена за целта, намираща се в ж.к. ”Вида”. Причината за това е, че пунктът не е типичен фонов жилищен, а транспортно ориентиран. Станцията е включена в Националната система за предаване на данни в реално време, от новото си местоположение, от 8.11.2017 г.;
* Програма за опазване на околната среда 2017 г.–2020 г. и Програма за управление на отпадъците на територията на Община Видин бяха гласувани и приети от Общински съвет – Видин;
* Взети са мерки за ограничаване популацията на комари и са проведени необходимите действия за дезинсекция, дезинфекция и дератизация на детски площадки, спортни обекти, паркове и други площи за обществено ползване;
* Утвърдено е разделно събиране на биоотпадъците от поддържането на обществени площи, паркове и градини, с които се дава възможност да заработи компостиращата инсталация на Регионалното депо за битови отпадъци;
* Предприехме действия за премахване на излезли от употреба моторни превозни средства;
* Взехме участие в кампаниите „Да изчистим България заедно 2018 г.” и „Европейска седмица на мобилността”;
* Осигурихме площадки за безвъзмездно предаване на разделно събрани отпадъци от домакинствата;
* За решаване проблемите с отпадъците е активизирана работата на Регионалното сдружение на общините във Видин.

**ГРИЖИ ЗА ОЗЕЛЕНЕНИТЕ ПЛОЩИ И ДЕКОРАТИВНАТА РАСТИТЕЛНОСТ НА ТЕРИТОРИЯТА НА ОБЩИНА ВИДИН**

* Облагородихме качеството и естетичното възприятие на озеленените площи и декоративната растителност в парковете на гр. Видин с похватите на ландшафтната архитектура. В парк „Рова” създадохме нови храстови масиви и засадихме дървесни фиданки. Изборът на местата и видовете за засаждане са съобразени с дообогатяване на зелените площи и доизграждане на пространствата, с цел по-добро вписване в прилежащата градоустройствена композиция, използването на нови и слабо застъпени в досегашната практика видове;
* Съвместно с Ротари клуб Видин изготвихме проект и започнахме изграждането на озеленената площ пред Епиграфския музей в град Видин;
* Оформихме чемширите, като запазихме тяхната форма, тъй като те са емблемата на нашите паркове. Взехме мерки за отстраняването на чемширения молец, като успяхме да запазим храстите в парковите площи непокътнати;
* Извършихме редица оформящи и санитарни резитби на дървесна растителност на територията на Община Видин с цел безопасността на движението на хората и превозните средства;
* В парк „Владикина бахча” поставихме 15 нови пейки, 20 кошчета за отпадъци и възстановихме 16 стари пейки, които бяха счупени. Отремонтирахме също счупени кошчета и пейки в другите два парка – Крайдунавския и „Рова”;
* Справихме се и с още един вредител по дървесната растителност – бяла американска пеперуда, като за тази цел извършихме самостоятелни обработки на единични обекти. Поради голямата популация на гъсеници се наложи да бъде направена и масирана обработка, с помощта на специализирана техника;
* Община Видин сключи три договора с „Ай Би Ойлс” ООД за предоставяне на техника за сметосъбиране и сметоизвозване, ежедневно почистване на населените места и снегопочистване на град Видин. По договорите звено „Чистота” ползва услугите на 4 сметосъбиращи машини, два челни товарачи с отваряща се грайферна кофа, три самосвала, една миялна машина и един трактор с дробилна машина;
* Община Видин сключи три договора с „Ай Би Ойлс” ООД за предоставяне на техника за сметосъбиране и сметоизвозване, ежедневно почистване на населените места и снегопочистване на град Видин. По договорите звено „Чистота” ползва услугите на 4 сметосъбиращи машини, два челни товарачи с отваряща се грайферна кофа, три самосвала, една миялна машина и един трактор с дробилна машина;
* През месец март получихме 2 броя сметосъбиращи машини по проект „Предотвратяване и ограничаване на последиците от предизвикани от човека трансгранични бедствия в региона Видин-Зайчар“, в рамките на Програма Интеррег-ИПА за трансгранично сътрудничество България-Сърбия 2014-2020;
* Увеличихме ефективността при събирането на битовите отпадъци при строго спазване на графика и транспортирането им по маршрути, осигуряващи спестяване на време и избягване на трафика в пиковите часове;
* Редовно се прави оборка, почистване и миене на улични платна, тротоари, площади и други територии за обществено ползване.

***Във връзка с подобряване на инфраструктурата в края на 2017 г. извършихме:***

* Ремонт на общинската пътна мрежа:

✓ път VID 1120 /ІІ-14 Видин-Кула/ - граница с Община Кула – Каленик – Дружба – Генерал Мариново – Рупци – о.п. Видин – на стойност 24 540 лв.;

✓ път VID 2054 /ІІІ-121/ - Градец – Плакудер – на стойност 4 100 лв.;

✓ път VID 2053 /ІІІ-121/ - Иново - Градец - Динковица – на стойност 12 400 лв.;

✓ път VID 1042 /ІІІ-1221/ - Кошава – Гомотарци – Покрайна – на стойност 1380 лв.;

✓ път VID 2055 /път VID-1020/ – Долни Бошняк – на стойност 4 400 лв.

* Рехабилитация на уличната настилка:

✓ ул. ”Редута” - на стойност 196 200 лв.;

✓ обслужваща улица в ж.к. „Хр. Ботев”, пред бл.1 - на стойност 29 000 лв.;

✓ ул. ”Любен Порчелов” - на стойност 56 160 лв.;

✓ ул. ”Михаил ІІІ Шишман” - на стойност 90 000 лв.;

✓ ул. ”Андрей Николов” - на стойност 53 800 лв.;

* Ремонт около пространствата в жилищните комплекси:
* ж.к. „Баба Тонка” - около ДГ „Здравец” по ул. ”Отец Паисий” - на стойност 9300 лв. и ул. ”Баба Тонка” - на стойност 4 700 лв.;

✓ ж.к. „Гео Милев” - пред бл. 9 - на стойност 12 700 лв.; пред бл. 12 - на стойност 25 900 лв. и пред бл. 11 – на стойност 3 400 лв.;

✓ ж.к. „Бонония” - пред гаражи, бл.11, бл.12 и кръстовището - на стойност 27 000 лв.; пред бл.9 - на стойност 12 000 лв.;

✓ ж.к. „Панония” - пред бл.5 и бл.6 - на стойност 18 000 лв.; пред бл.7 - на стойност 16 300 лв.; пред бл.9, бл.10 и бл.11 - на стойност 9 960 лв.;

✓ ж.к. „Вида” - пред бл.3 - на стойност 11 200 лв.; пред бл.2 - на стойност 13 300 лв.; пред ДГ „Вида” - на стойност 1 900 лв.;

✓ ж.к. „Крум Бъчваров” - между бл.1 и бл.2 - на стойност 22 560 лв.; пред бл.16 - на стойност 16 000 лв.; пред бл. 10 и ул. ”Ильо Войвода” - на стойност 9 900 лв.;

✓ ж.к. „Химик” - пред бл. 21 - на стойност 9 200 лв.; пред бл. ”Локомотив” 1 и 2 - на стойност 6 800 лв.;

* Полагане на трошено-каменна настилка по улици в населените места на Община Видин - на стойност 81 500 лв.

✓ с. Дружба - по ул.15;

✓ с. Капитановци - по ул.18;

✓ с. Антимово - по ул.4, ул.5, ул.6, ул.18 и ул.22;

✓ с. Кутово - по ул.32, ул.49, ул.76 и ул.71;

✓ с. Сланотрън - по ул.4, ул.6 и ул.7;

✓ с. Новоселци - по ул.3 и ул.8;

✓ В гр. Дунавци, селата Покрайна, Бяла Рада и кв. „Нов път”

* + Направена е бетонова настилка на:

✓ алеи №1, №2 и №3 в Нов гробищен парк;

✓ алеи №3, №4 и №5 в Стария гробищен парк - на стойност 50 400 лв.;

✓ на улицата пред входа на ОП „Пазари и паркинги” - на стойност 6 800 лв.

***В началото на 2018 г. извършихме:***

* + Въвеждане на еднопосочно движение на пътно превозни средства по ул. ”Горазд” - от кръстовището с ул. ”Елин Пелин” до кръстовището с бул. ”Панония”;
  + Въвеждане на еднопосочно движение на ППС по ул. ”Бузлуджа”, ул. ”Никола Палаузов”, ул. ”Любен Порчелов” - от кръстовището с ул. ”Никола Палаузов” до кръстовището с ул. ”Васил Априлов” и от кръстовището с ул. ”Любен Порчелов” до кръстовището с ул.”Бузлуджа”;
  + Освежихме хоризонталната маркировка пред училища, детски градини и по най-натоварените улици в гр. Видин;
  + Изградихме площадка за скейтборд в Крайдунавския парк на Видин;
  + Частично изградихме обект ”Улична мрежа от о.т. 6364 до о.т. 6354 в гр. Видин” - на стойност 203 388 лв.;
  + Осъществихме текущ ремонт на асфалтовата настилка на улици от територията на гр. Видин - на стойност 55 000 лв.

***Във връзка с изпълнението на Националната програма за енергийна ефективност:***

* Издадохме 7 бр. удостоверения за регистрация на сдружения на собственици, 3 бр. удостоверения за промяна в обстоятелствата на регистрирани сдружения, 5 бр. разрешения за строеж за изпълнение на заложените мерки за енергийна ефективност;
* Сключихме 11 договора за обновяване на енергийна ефективност с вече регистрирани сдружения на собствениците;
* Стартирано е изпълнението на строително-монтажни работи на многофамилни жилищни сгради на следните адреси:

✓ гр. Видин, ж.к. „Вида” №3;

✓ гр. Видин, ж.к. „Вида” бл. 5;

✓ гр. Видин, ж.к. „Вида” бл.6, вх. А, Б и В

✓ гр. Видин, ж.к. „Крум Бъчваров”, бл. 5;

✓ гр. Видин, ж.к. „Панония”, бл.8

* През отчетния период извършихме дейности, водещи до подобряване на обслужването на гражданите, издаване на документи и административни актове в инвестиционното проектиране, кореспонденция;
* Продължихме работата във връзка с дейността на Общинския експертен съвет по устройство на територията, кореспонденция с граждани, фирми и институции. Издадени бяха удостоверения за заварен и търпим строеж, съгласно измененията на Закона за устройство на територията, с оглед да бъдат регистрирани и да заплащат данък сгради на Общината;
* Направихме огледи, изготвихме количествено-стойностни сметки, докладни и заявки за материали за ремонтни дейности на общински сгради, седем детски градини, две училища, на Градското ученическо общежитие и Спортна зала „Фестивална”, ремонт на кметствата в селата Ботево и Търняне и др. Извършихме ремонти и на общински жилища. Почистихме и облагородихме Епиграфския център;
* Огледи и количествено-стойностни сметки бяха направени на улиците и околните пространства, включени в процедурата за асфалтиране през 2018 г., участвахме в работата по програма проекта „Местни инициативи“ 2018;
* През отчетния период осъществихме дейности по контрол на строителството, свързани с постъпили жалби, заявления и молби, съставени констативни актове по преписки и заповеди за премахване.

**АКТИВНА СОЦИАЛНА ПОЛИТИКА И ЕФЕКТИВНА ГРИЖА ЗА ХОРАТА В НУЖДА**

* Разрешаването на социалните проблеми продължава да е приоритет в политиката на Община Видин. И през 2018 г. на територията й функционират общо 22 социални услуги с делегирани държавни или общински дейности, за деца и възрастни в неравностойно положение;
* Социалните услуги за деца в неравностойно положение в общността са 9, с капацитет 204 места, а тези, насочени към възрастни в неравностойно положение – 13, с капацитет 188 места;
* Важна насока е създаването на условия за предоставяне на грижи за старите хора, като се съблюдава принципа за независим живот в семейната среда или в близост до нея. Домашен социален патронаж предоставя услугата по домовете на бенефициентите в 34-те населени места в Общината. Капацитетът е 200 потребители, като в момента те са 75;
* С Решение № 191, взето с Протокол №8/ 02.09.2016 г. на Общински съвет – Видин е приета Наредба за организацията и дейността на клубовете на пенсионера и лицата с увреждания в Община Видин. Приемайки тези клубове като социална услуга на Община Видин, е доказана подкрепата на общинската администрация за дейностите им, предоставящи възможности за общуване, социален живот, медицински и други услуги за стари хора с относително съхранено здраве. Общият брой на клубовете на пенсионера в гр. Видин са 5, като има също и Дружество на инвалидите, и Териториална организация на Съюза на слепите;
* Общината предоставя помещения във Видин за ползване от Културен клуб на пенсионера, Пенсионерски клуб „Бъдин” и от Съюза на инвалидите в България, които са общинска собственост. Пенсионерски клубове са открити и продължават да функционират и в селата Градец, Гомотарци, Иново, Кошава, Капитановци, Покрайна, Сланотрън, Синаговци, Антимово, Войница, Каленик, Жеглица и в град Дунавци;
* Община Видин беше бенефициент по проект „Грижа в семейна среда за лицата в неравностойно положение в Община Видин”, със срок на изпълнение 3.05.2016 г. - 3.02.2018 г. Целта на проекта бе подобряване качеството на живот на хора с увреждания, в това число и деца, и възрастни хора с ограничения и/или невъзможност за самообслужване, чрез създаване на условия за ефективно упражняване на правото им на независимост и социално включване и намаляване на риска от зависимост от институционален тип грижи. Специфичните цели на проекта бяха усъвършенстване и подобряване на предлаганите почасови социални услуги на нуждаещите се и утвърждаване на Общината като доставчик на социални услуги. Основната дейност по проекта бе предоставяне на социалните услуги „личен асистент”, „социален асистент”, „домашен помощник”. На работа бяха назначени 43 лични асистенти, 49 социални асистенти и 20 домашни помощници, които обслужваха 158 лица с увреждания;
* На 26.03.2018 г., в изпълнение на ПМС 322/22.12.2017 г. е подписано споразумение между Община Видин и Агенцията за социално подпомагане за предоставяне на социални услуги в домашна среда (”личен асистент”, „социален асистент”и „домашен помощник”) през 2018 г. на потребители, за които е извършена социална оценка и е идентифицирана необходимостта от предоставянето им по правилата на операция ”Независим живот”, финансирана по Оперативна програма „Развитие на човешките ресурси“ 2014-2020 г. Към настоящия момент в Общината са назначени 48 лица като „личен асистент”, 49 -като„социален асистент” и 15 - „домашен помощник”, а общо ползвателите на услугите са 163 лица;
* От 12.09.2016 г. до 31.12.2017 г. функционира социалната услуга „Топъл обяд в Община Видин”, по защитен проект пред Министерството на труда и социалната политика, с доставчик Община Видин. Капацитетът е 148 лица в работоспособна възраст от уязвими групи. Тъй като основната цел е осигуряването на безплатен топъл обяд на по-голям брой нуждаещи се лица, капацитетът на услугата е увеличен на700 лица, за срок от 12.03.2018 г. до 31.12.2019 г. Увеличението на броя потребители допринася за подкрепа на лица и семейства, обект на месечно подпомагане по реда и условията на чл. 9 от ППЗСП; бездомни и скитащи; лица с доказана липса на доходи и близки, които да се грижат за тях; самотно живеещи лица и семейства, които не могат да се издържат чрез имуществото си или труда си и получаващи минимални пенсии за прослужено време и болест;
* По Национална програма „Заетост и обучение на хора с увреждания” е осигурена заетост на 3 лица с увреждания за срок от 24 месеца, с период на изпълнение от 18.10.2016 г. до 17.10.2018 г. Финансирането е за сметка на Държавния бюджет;
* Община Видин е бенефициент по проект „Обучение и заетост на младите хора”, ОП „Развитие на човешките ресурси”. Осигурена е заетост на 15 лица до 29 години за срок от 6 месеца, с период на изпълнение от 18.02.2018 г. до 17.07.2018 г.;
* По Регионална програма за заетост на Област Видин за 2018 г. в Община Видин са назначени 20 безработни лица от различни приоритетни групи, със срок на трудовите договори до 13.12.2018 г.;
* На 11.06.2018 г. е сключен договор за осигуряване на заетост по проект „Работа” между Агенцията по заетостта и Община Видин за период от 12 месеца. За Общината разпределените свободни работни места по проекта са 93 бр., на длъжност „общ работник”. Трудовите договори с безработните лица, част от целевата група по проекта, бяха подписани на 15.06.2018 г. за период от 12 месеца;
* Съгласно чл.12 от Правилника за прилагане на Закона за социално подпомагане, продължава осигуряване на полагане на обществено-полезни дейности на 256 лица от всички населени места на Община Видин, които получават социални помощи на основание чл.12 от ППЗСП;
* На 20.09.2018 г.между Агенцията по заетостта , чрез Дирекция „Бюро по труда” - Видин и Общината е подписан договор за заетост по НП „Активиране на неактивни лица”. Осигурена е заетост на 3 лица за срок от 27 месеца с период на изпълнение от 1.10.2018 г. до 31.12.2020 г. Финансирането е за сметка на Държавния бюджет;
* На 24.10.2018 г. между Агенцията по заетостта и Община Видин е подписан договор по проект ”Обучения и заетост”. Наети са 7 лица с трайни увреждания за срок от 24 месеца с период на изпълнение от 30.10.2018 г. до 29.10.2020 г. Проектът е финансиран по ОП „Развитие на човешките ресурси”;
* На 22.10.2018 г. между Агенцията по заетостта, чрез Дирекция „Бюро по труда” - Видин и Общината е подписан договор за заетост по Национална програма „Помощ за пенсиониране”. От 1.11.2018 г. са наети 2 лица за срок от 24 месеца. Финансирането е за сметка на Държавния бюджет.

**НАДГРАЖДАНЕ НА ТРАДИЦИИТЕ И ИНОВАТИВНИ РЕШЕНИЯ В ОБЛАСТТА НА ОБРАЗОВАНИЕТО, КУЛТУРАТА, ТУРИЗМА, МЛАДЕЖКИТЕ ДЕЙНОСТИ И СПОРТА**

*В изпълнение на управленската ми програма, въвеждането на новите образователни стандарти за управление и икономически ефективно използване на ресурсите, заедно с екипа, който ръководя, постигнахме стабилност в образователната система, основен инструмент за икономическото развитие и осигуряване на добро качество на живот.*

* През отчетния период предучилищното и училищното образование в Община Видин продължава изградените традиции, следвайки съвременните изкисвания за качествено обучение. Чрез различни форми на оптимизирано взаимодействие и сътрудничество разгръщахме личния потенциал на децата и учениците, насърчавахме формирането у тях на интерес към самоусъвършенстване, осигуряване на професионална насоченост и подготовка за реализация;
* В училищната мрежа са създадени условия за обхват на всички деца и ученици в задължителна училищна възраст, като се следи и тяхното движение. За това спомогна прилагането на механизма за съвместна работа на институциите по обхващане и включване в образователната система на деца и ученици в задължителна предучилищна и училищна възраст;
* На 935 ученици и 22 деца от подготвителните групи от населени места, където няма училище или детска градина, е осигурен безплатен транспорт и целодневна организация на учебния ден, с което гарантираме неотпадането от училище и пълния им обхват;
* Утвърдихме 9 средищни училища и 3 средищни детски градини;
* Продължаваме да отчитаме добри резултати две години след въвеждането и прилагането на системата на делегираните бюджети в детските градини. С реализирането на това начинание постигаме няколко цели: по-качествено обгрижване на децата, възползване в пълен обем от държавните средства и по-добра управленска отговорност в детските градини. Община Видин като първостепенен разпоредител с бюджет изпълнява своя ангажимент за навременното осигуряване на текущата издръжка, която е общинска дейност, с цел правилното възпитание, социализация и обучение на децата;
* Правим конкретни стъпки за модернизиране на образователната инфраструктура на всички училища на територията на Община Видин, преобразявайки облика на учебните заведения, защото нашите прекрасни учителски колективи и ученици заслужават това. А постигането на тази цел е резултат от общи усилия между държавна, местна власт, училищни ръководства, обществени съвети и училищни настоятелства. Като доказателство за неоценимата помощ от страна на правителството за подобряване на образователната инфраструктура в нашия регион, бяха работните посещения на министъра на образованието и науката Красимир Вълчев и на заместник-министъра Таня Михайлова;
* Поддръжката на материално-техническата база на училищата и детските градини се финансираше чрез предвидени средства за капиталови разходи в бюджет 2018 г., бюджетите на училищата и детските градини, както и чрез средства по програми и проекти;
* Българското правителство отпусна 1 милион лв. целеви средства за изпълнение на строително-монтажни работи на сградата на Гимназията с преподаване на чужди езици „Йордан Радичков“. По този начин ще бъде осигурена още по-уютна обстановка и по-добри условия за обучение;
* След като през 2017 година подписах договора за безвъзмездна финансова помощ в размер на близо 17 милиона лева по проект „Подобряване на състоянието на образователната инфраструктура в град Видин“ на Оперативна програма „Региони в растеж“, тази година бе направена първа копка и започна реализацията на инвестиционни предложения - основна реконструкция на сградата на Профилирана природо-математическа гимназия „Екзарх Антим I“ и консервация, реставрация и експониране на сградата на средно училище „Цар Симеон Велики“ – гр. Видин;
* Профилираната природо-математическа гимназия „Екзарх Антим I“ получи от Министерството на образованието и науката 350 000 лв. за оборудване на кабинети и класни стаи;
* Община Видин кандидатства със свой проект по Националната програма „Оптимизация на училищната мрежа“ през 2017 година и получи 225 000 лв. за ремонт на ОУ „Отец Паисий“ (след преобразуването и сливането му със СУ „Христо Ботев“). Училището посрещна учебната 2018/2019 година с осъществени мерки по енергийна ефективност, ремонтирани класни стаи и кабинети;
* Години наред в Градското ученическо общежитие не са извършвани строително-ремонтни дейности. През отчетния период с общински средства в размер на 199 201 лв. с ДДС, успяхме да ремонтираме сградата, като бе направена подмяна на покрива, дограмата и отоплителната инсталация. По този начин създадохме много добри условия за ползващите общежитието;
* С общински средства във всички детски градини бяха извършени належащи ремонти, което е още една стъпка напред към осигуряване на по-добра образователна среда и подобряване на физическото здраве на техните възпитаници. С цел да осигурим безопасността и сигурността на децата, служителите и посетителите, от тази година всички детски градини имат вече постоянно външно видеонаблюдение;
* Детските градини и училища участват в схема „Училищен плод”, предназначена за децата от подготвителните групи, първи и четвърти клас. Основната цел е да се постигне разнообразие в консумацията на храни и трайно увеличаване делът на плодовете и зеленчуците;
* В съответствие с политиката на общинската администрация по отношение здравеопазването на децата в детските заведения и със съдействието на Лайънс клуб Видин и Ротари клуб Видин, извършихме очни и дентални прегледи на децата от детските градини;
* Заедно с Регионално управление на образованието и Видинска Света митрополия подкрепих инициативата за необходимостта от изучаване на предмет Религия в детски градини и училища в Община Видин, с цел утвърждаване на християнски ценности от най-ранна детска възраст. Сформирани са 11 групи - 6 в детски градини и 5 в училища, с включени 173 деца и ученици;
* В навечерието на 24 май - Ден на българската просвета и култура и на славянската писменост, на тържествена церемония по традиция бяха наградени с почетни плакети на Община Видин учители от основни, средни училища, езикови и професионални гимназии, дейци на културата;
* Включихме се в редица чествания по повод отбелязването на патронни празници на училища, отпразнувахме юбилеите на ПГСС „Г.М.Димитров“ и на детските градини „Желязко Попниколов“ и „Зорница“;
* Видин вече се превърна в университетски град. С Решение №87 от 3 май 2017 г. на Министерски съвет в нашия град бе открит филиал на Русенския университет „Ангел Кънчев”. Много бяха срещите, кръглите маси, организирани от Община Видин и академичното ръководство на Русенския университет „Ангел Кънчев” и със съдействието на Регионалното управление на образованието. Важен акцент бе подписването на Меморандум за създаване на Видински образователен Алианс за университетско-училищно партньорство, чиято идея е да се обединяват усилията на институциите за икономическото, социалното и културното развитие на региона, за развитие на човешкия му потенциал, чрез провеждане на съвместни дейности и инициативи в областта на образованието, науката, иновациите и международната дейност. Русенският университет получи висока оценка - 9,44 по десетстепенната скала от Националната агенция по оценяване и акредитация, като заслугата за това има и филиал Видин, оценен с 9.42. От тази учебна година филиалът на университета предлага магистърски програми и ново направление – педагогика, със специалност български език и история. За трите години във филиала се обучават 435 студенти. На 12 студенти (6 в началото на академичната 2017/2018 г.) и на 6 (в началото на учебната 2018/2019 година) Община Видин заплати семестриалните такси в размер на 5710 лв.;
* В създадения Център за кариерно ориентиране учениците от I до XII клас се консултират относно избора на образование и кариера, получават информация за профилите на обучение, професиите и специалностите в средните и висшите училища и се подпомагат във вземането на решения, свързани с професионална реализация и кариерно развитие след завършване на училище;
* Организирахме летния отдих на 42 изявени деца от IV-VII клас на видинските училища в Детски международен комплекс „Албатрос“ край Варна;
* И тази учебна година подарих на всеки първокласник илюстрована книжка с две от най-обичаните и популярни български народни приказки, с лично послание;
* Община Видин работи успешно по Наредбата за условията и реда за осъществяване на закрила на деца с изявени дарби. За периода са отпуснати чрез средства от държавния бюджет едногодишни стипендии в общ размер на 9720 лв. - за участие на ученици в различни национални и международни фестивали, конкурси, състезания, олимпиади и др.;
* Подкрепях участието по индивидуални проекти на общински детски градини и училища в различни национални и международни образователни програми, свързани с подобряване на условията за обучение;
* На специална церемония изпратих нашите посланици от видинската езикова гимназия „Йордан Радичков“ - единственото училище от България, което представи страната ни на големия младежки форум в Страсбург по програма ЕВРОСКОЛА;
* За мен бе чест да посрещна в сградата на Община Видин ученици от гимназиален етап от всички училища по повод отбелязване Деня на българската община. По нетрадиционен начин празникът бе отбелязан с „Открит урок с кмета“. Целта ни бе да се насочи вниманието към работата на местната власт, постигането на по-добро разбиране за ролята й в развитието на обществото, за стимулиране на по-активно гражданско участие в процесите на управление на местно ниво;
* Включихме се в националната инициатива “Мениджър за един ден”, в която петима ученици от няколко видински училища „управляваха“ града и споделиха своите впечатления и идеи за неговото бъдещо развитие;
* Видин бе домакин на годишната конференция на преподавателите по френски език, на тема „Креативността в преподаването на френски език”, в която взеха участие лектори от Международната организация на франкофонията, Софийския университет „Свети Климент Охридски“, от Швейцария, Франция и Румъния;
* Винаги с голямо задоволство награждавах отличени ученици от I до XII клас от различни видински училища, спечелили престижни награди в национални и международни конкурси и форуми в сферата на образованието, науката, културата, изкуството и спорта;Специално поздравих зрелостничката Джулия Стефанова с присъждането на почетното отличие „Национална диплома“ наМинистерството на образованието и науката. На отличничката подарих книгата „България: Туризъм, Фестивали, Традиции“, която показва красотата на нашата Родина, природните феномени, свидетелства за величието на хилядолетната ни история, отразява българския бит и култура. Нашият царствен град също е намерил достойно място на нейните страници;
* Работим целенасочено по превенция на противообществените прояви на подрастващото поколение. Местната комисия за борба срещу противообществените прояви на малолетните и непълнолетните към Общината развива дейност, свързана с участието в проекти и обучения по въпросите на детската престъпност. Насочихме усилията си към родители, които срещат трудности при отглеждането и възпитанието на децата си, деца с поведенчески проблеми или в рискова семейна среда, организирахме консултативни интервенции, целящи да укрепят позициите на детската или юношеската личност в семейството и в училището, за да бъдат преодолени негативните поведенчески прояви. През годината МКБППМН работи с 11 обществени възпитатели;
* Отрихме 5 нови детски площадки, за които бяха осигурени средства в капиталовите разходи на Общината в размер на 55 000 лева, в жилищните комплекси „Химик“, „Христо Ботев”; „Вида”, „Александър Стамболийски” и „Крум Бъчваров”;
* Откликнахме на желанието на видинските деца и изградихме в Крайдунавския парк нова скейтборд площадка, за която в бюджета на Община Видин бяха предвидени средства в размер на 50 000 лв.

*Една от първостепенните ни задачи в областта на културата отново е свързана с ефективно работещи институти, утвърждаване на признати културни продукти в национален и европейски мащаб и осъществяване на културни политики, привлекателни за инвестиции.*

* Подготвихме разнообразен културен календар, в който са включени над 150 културни събития с местен, регионален, национален и международен характер - изложби, театри, концерти, литературни четения, творчески вечери с видни писатели, родом от Видин, срещи-разговори, честване на бележити дати и годишнини и др.
* Епиграфският център – археологически музей във Видин спечели първото място в категория „Сгради паметници на културата, музеи и храмове“ на Националния конкурс „Сграда на годината 2017“. Отличието ми бе връчено по време на официалната церемония на 16-то издание на конкурса. Центърът е по проект на Общината, реализиран чрез програма „Културно наследство и съвременни изкуства“ на норвежкото правителство на стойност над 900 000 лв. - безвъзмездна финансова помощ.
* Организирахме и отбелязахме в сътрудничество с други институции и заедно с нашите съграждани националния и официалните празници;
* Проведохме седмия фестивал на изкуствата „Дунавски вълни“ - уникален синтез от традиционни и модерни изкуства. Видин отново се превърна във фестивална сцена за талантливи творци - музиканти, певци, художници, театрали, артисти, фолклорни изпълнители, арт-работилници, детски пленери;
* Приветствах инициативата „Видински особи“, с вълнение участвах всрещи с успели млади видинчани, които достойно представят нашия град в България и по света;
* На видинска сцена с интерес бе посрещнат новаторския спектакъл „Хронолог разказвач на време“, по идея на френския сценограф и режисьор Езекел Гарсия Ромеу и Лориан Каийон – френски драматург от кукления театър в гр. Ница, Франция, които бяха гости на нашия град;
* С много ентусиазъм организирахме съвместно с Държавна опера Русе, Държавна опера Стара Загора и Симфониета – Видин второто издание на „Летни вечери на операта и балета „Баба Вида” - един емблематичен културен продукт, който прибави още блясък към достолепието на старопрестолния Видин. При изключителен интерес преминаха представленията на операта „Травиата” от Джузепе Верди, оперетата „Царицата на чардаша” от Имре Калман, балетът „Спящата красавица“ по музика на Чайковски, безплатните представления за деца. Високо оцених приноса на младежите-доброволцив създаването на необходимата организация за успешното протичане на това забележително културно събитие;
* Над 200 младежи се събраха отново във Видин и активно участваха в Деветото издание на младежкия фестивал по изкуствата The Bridge;
* В полза на видинските деца и младежи бе обособено в близост до Библиопощата „Мястото“, превърнало се в един привлекателен обект, с красиви дървени пейки, изложбени табла, постаменти с информация за археологически и исторически обекти и изградена малка сцена за изява на младите хора;
* В тазгодишното юбилейно издание - 120 години от създаването на Видинския панаир, превърнал се в традиционен, участваха над 200 производители, търговци и занаятчии от цялата страна и от Република Сърбия. В неговите рамки бяха проведени множество съпътстващи културни и музикални прояви с участието на популярни наши и чуждестранни изпълнители и на фолклорни състави от читалищата в Общината;
* Над 260 самодейци от Област Видин и Област Монтана се включиха в Седмото издание на фолклорния събор “Алботин”;
* За Деня на българската община подготвихме съвместно с Държавен архив и Регионален исторически музей - Видин документална изложба под наслов „Благодетелите на Видин, избрани за почетни граждани на Видин 1886-1945”, която бе продължение на експозицията за историята на Видинската община и на видинските кметове, подготвена през 2017 г.;
* Община Видин съдейства за популяризиране на голямото национално турне на видинчанина Люси Иларионов, което стартира от нашия град. На сцената на централния площад „Бдинци” се качиха младите таланти от група Ice Team, Мартина, Арти, Чоко, Невена Пейкова, Томето и Ани Хоанг, балет „Арена денс груп”. Оценявам значението на подобни събития в културния живот и възможността изкуството на младите български поп изпълнители да достигне до по-широка публика;
* Община Видин се присъедини към Европейските дни на наследството, организирани съвместно от Съвета на Европа и Европейската комисия. За първи път Общината се включи в Международния ден на мира - 21 септември по оригинален начин - звукът на камбаната на катедралния храм „Св. вмчк Димитър Солунски“ оповести съпричастността на нашия град с инициативата, за да предадем на децата си ценностите на солидарността и мира;
* Изключително богата бе програмата, посветена на Духовния празник на Видин - 26 октомври. В музей „Кръстата казарама“ бе представена пътуваща фотоизложба под наслов „16 фотоесета – другото лице на воините ни”, част от Националния календар, посветен на 100 години от Първата световна война и участието на България в нея. Проведоха се традиционните състезания „Аз познавам Видин“ - десето юбилейно издание, което тази година премина под надслов „Какво бих направил за своя град” и петнадесетото Димитровденско математическо състезание, в което взеха участие 428 ученици от трети до дванадесети клас и бивши ученици от цялата страна. Бяха представени театрални постановки и концерти, а в навечерието на празника Ансамбълът за народни песни и танци „Дунав“ показа блестящия си спектакъл „Северняшка сватба“ с изключителен успех. За втора поредна година бе организирана тържествена проверка-заря, със съдействието на Военно формирование, град Враца и с участието на Градския духов оркестър;
* Община Видин откликна на желанието на жителите на гр. Дунавци за ремонт на сграда (общинска собственост), която се превърна в културен дом;
* Съхраняването на културните традиции и обновяване на културния живот дължим в голяма степен и на читалищата. Наши самодейци и творци участваха в много международни, национални и регионални прояви:
* Видин бе домакин на голям читалищен форум "10 години Национална система „Живи човешки съкровища – България“;
* Отбелязахме юбилеи от създаването на читалищата в селата Гомотарци, Кутово и Каленик;
* Фолклорни самодейни състави от България, Румъния и Сърбия се включиха в международния фестивал „Гергьовден“, който ежегодно се провежда в с. Антимово;
* Фестивал на народната носия „От раклата на баба”, който се провежда в с. Кутово;
* Седмо издание на Етнофестивала „Дунав и Тимок ни свързват“ в с. Капитановци;
* Второ издание на фестивала „Нашенци у старо време” в Покрайна;
* Третото издание на фолклорния събор „Хоп, троп на хорото” в с . Иново.
* Община Видин стартира благотворителна кампания, чиято цел е да помогне за изписването на параклиса в село Търняне;
* Тържествено открихме новата сграда на Административен съд - Видин;
* Поздравих видинските огнеборци по повод 140-годишнината от създаването на първото организирано звено за гасене на пожари в нашия град;
* Група за песни и танци от Южна Корея изнесе концерт във Видин. Програмата на изпълнителите от Сеул бе посрещната с голям интерес от видинската публика;
* Общината се включи в инициативата „Поход за Свобода“, който тръгна от Видин. Изявата е с международен характер и се организира по повод Европейския ден за борба с трафик на хора – 18 октомври, като знак на съпричастност към хората, които се намират в ситуация на подчиненост или експлоатация против тяхната воля;
* Предстои консервация, реставрация и експониране на сградата на Общинския драматичен театър „Вида“, за което правителството отпусна средства в размер на 2 милиона лв. По този начин ще запазим културната ценност за бъдещите поколения в автентичен вид

*Туризмът продължава да бъде един от основните фактори за икономическото развитие на Общината и важно средство за културен обмен.*

* С голяма радост като кмет на Община Видин и като гражданин приех приза, който непреходният символ на Видин -средновековната крепост „Баба Вида“, спечели убедително в категория „Изборът на българите” в Годишните награди на Министерството на туризма за 2017 г.;
* Средновековният фестивал „Бъдинъ“ се състезаваше в категория „Туристическо събитие” в Годишните награди на Министерството на туризма за 2017 г. и зае девето място сред 32-те кандидатури;
* Община Видин по традиция участва всяка година в международната туристическа борса „Ваканция и Спа Експо” в София, където се представят възможностите за туризъм и развлечение. През 2018 г. Община Видин рекламира и новата туристическа атракция: Археологически музей – епиграфски център, намиращ се в близост до крепостта „Баба Вида”;
* През отчетния период има значително увеличаване на туристическия поток в сравнение с предходната година, като се отчита и увеличения брой туристически обекти. Най-голям е броят на посетилите на средновековната крепост „Баба Вида” - - 42 000 души;
* За шеста поредна година бе организиран средновековният фестивал „БъдинЪ” в крепостта „Баба Вида”. Това събитие се превърна в запазена марка и привлича все повече почитатели. Изданието през 2018 г. премина под мотото „История и иновация”. За първи път в страната се представя въздушна акробатика от кулите на такъв забележителен паметник. Община Видин кандидатства за втора година в Годишните награди на Министерството на туризма, но за първа в категория „Иновация”, именно с въздушна акробатика от средновековната крепост „Баба Вида”;
* През 2018 г. броят на круизните кораби, акостирали на пристанище Видин е значително по-голям в сравнение с предходните години - 264. Това дава основание да смятаме, че градът ни се предпочита от туристите, пристигащи от цял свят по река Дунав;
* През 2018 г. Община Видин рекламира своя туристически потенциал с нови каталози, представящи възможностите за културно-исторически, фестивален и развлекателен туризъм. В каталога са посочени и местата за настаняване за улеснение на гостите на Видин

*Обединихме усилията си с обществени и спортни организации, за да създадем необходимите условия за стимулиране на заниманията с физически упражнения, спорт и туризъм.*

* Финансово подпомогнахме училищата, които се класираха на националните финали на ученическите игри, турнири и състезания. Заедно приветствахме техните постижения и спечелените награди. Подкрепяхме ученическите инициативи, организирахме любителски турнири и спортни прояви по повод различни празници;
* Шестдесет деца в неравностойно положение от Видин, трениращи в първото спортно училище за социална интеграция в България на Фондация „Реал Мадрид”, получиха награди за усилената си и всеотдайна работа от Фондацията и с подкрепата на Община Видин. С удоволствие присъствах на тренировката на децата от спорното училище под ръководството на пристигналия от Фондацията испански треньор. А десет деца в неравностойно положение от Видин имаха възможност в рамките на пет дни да се срещнат със свои връстници от цял свят и да участват в демонстративен футболен турнир, както и да гледат на живо мача на легендарния отбор „Реал Мадрид” с футболистите на „Леванте”;
* Проведоха се традиционните футболни турнири за детски градини „Бъдещето на Видин“, в който взеха участие около 170 деца от трета и четвърта група на детски градини и филиали
* Истински адреналин за почитателите на автомобилния спорт бяха проведените на високо ниво първи кръг на Раликрос „Видин“ и втори кръг от Националния шампионат Ралиспринт „Вида 2018“, в които се включиха рекорден брой състезатели от цялата страна и от Република Сърбия. Спокойно можем да кажем, че състезанията имат вече и международно измерение. Средствата за тази цел бяха заложени в общинския спортен календар;
* Стремим се да оказваме максимална, съобразно нашите възможности, подкрепа на спортните клубове и да допринесем за популяризирането на спорта сред видинските деца, като една алтернатива за тяхното свободно време, както и за успешното реализиране на младите ни надежди в професионалния спорт. Средствата от 300 000 лв. са гласувани и разпределени с решение на Общински съвет – Видин. Традиционни спортове за нашия град са самбо, джудо, борба, кану-каяк, волейбол, баскетбол, футбол, лека атлетика. За трета година Община Видин редовно и навреме изплаща заложените средства;
* На официална церемония наградихме най-добрите спортисти с високи постижения и специален принос за спортната слава на града за 2017 година;
* На 1 декември 2017 година по традиция отбелязахме уникалната видинска младежка инициатива "Мач на звездите", част от националната АНТИСПИН кампания;
* При много голям интерес протече Ретро парад Видин 2018, който се провежда за втора година под моя патронаж. Той привлече стотици участници от нашия град, от цяла България и от Сърбия;
* През 2017 г. Общината придоби чрез покупко-продажба собствеността върху цялата сграда на Гребна база във Видин. През 2018 г. бяха извършени строително-ремонтни дейности, с което подобрихме условията за спортно-тренировъчна дейност. Средствата за ремонта са включени в списъка на капиталовите разходи за 2018 г. и са в размер на 334 175, 50 лева с ДДС;
* Възстановихме една позабравена традиция - любителите на природата да посещават местността Божурица и да се забавляват на открито. Организирахме заедно с Туристическо дружество „Бонония“ прекрасен празник, посветен на Международния ден на труда - 1 май, на който дойдоха хиляди хора. В рамките на спортно-туристическия ден бяха организирани безплатни забавления за представителите на всички поколения – преминаване по екопътека, разходка с балон, въжен трамвай, различни игри, народни хора, електрически колелета, както и състезания по планинско колоездене и пейнтбол;
* С разнообразни инициативи бе отбелязан 1 юни -Международен ден на детето. Маратон, шах, стрийтбол, международен футболен турнир за деца от страната и съседна Сърбия, както и любимия за най-малките празник „Щуроландия“ събраха стотици деца;
* Съвместно с Туристическо дружество „Бонония” организирахме парад на лодките, посветен на 29 юни – Международен ден на река Дунав, в който участваха представители на дружеството и клубовете по кану-каяк във Видин, както и любители на водния спорт от Румъния;
* Инициирахме летен спортен празник за видинчани, заедно с Ученически спортен клуб – Шампион и Баскетболен клуб „Видабаскет“, с финансовата подкрепа на фирма за спортни артикули, която реализира подобни прояви в цялата страна - стрелба с лък, тенис на маса, футбол, шахмат, бадминтон. За участниците беше предвидена богата томбола с много награди, осигурени от спонсора на проявата;
* Приветствах организаторите и участниците във фестивала „Здравей, Здраве“, който се провежда за първи път във Видин и събра много почитатели на здравословния начин на живот;
* При голям интерес премина проведената за втора година Национална киноложка изложба, чийто домакин бе нашият град, организирана от Световен киноложко-ловно-спортен алианс, Български републикански киноложки съюз, Български киноложки клуб за българско овчарско куче и Местен клуб за българско овчарско куче „Видин”;
* Посрещнахме представителите на държавите-участнички в 63-ия Дунавския гребен поход ТИД 2018;
* За пореден път Видин бе домакин на Националния мотосъбор, който се организира от местния мотоклуб „Северозападни мотори“;
* Видин за пета година дава старт на велопрехода „Дунав Ултра“ 2018“, който се радва на все по-голяма популярност. Спортно-туристическото събитие печели през 2017 г. изключително престижното отличие „Иновация в туризма“ в конкурса на Министерството на туризма;
* Община Видин става част от кампанията „Европейска седмица на мобилността”. В редица училища и детски градини се проведоха игри и състезания, съобразени с възрастта на децата. В рамките на кампанията бе отбелязан и Европейският ден без загинали на пътя – EDWARD, на 19 септември. Ние дадохме своя принос, като в Деня на независимостта 22 септември бяха затворени за преминаване на моторни превозни средства участъци от главни улици на града.

**ПОВИШАВАНЕ КАЧЕСТВОТО НА АДМИНИСТРАТИВНОТО ОБСЛУЖВАНЕ И ВЪВЕЖДАНЕ НА ЕЛЕКТРОННО УПРАВЛЕНИЕ**

* Продължихме успешно повишаването на квалификацията на общинската администрация чрез обучения за подобряване на професионалната компетентност на служителите. Общо 120 от тях преминаха обучение, както по изготвения годишен план, съобразно изискванията на Закона за държавния служител, така и по проект "Работим за хората" – укрепване капацитета на институциите за посрещане на предизвикателствата на съвременните публични политики”, финансиран с договор за предоставяне на безвъзмездна финансова помощ по Оперативна програма „Добро управление“, съфинансирана от Европейския съюз чрез Европейския социален фонд, изпълняван от Института по публична администрация. Обученията са съобразени с индивидуалните и специфичните потребности на служителите. Модулите на обучение, през които преминаха служителите са: „Публичните власти в електронна среда“ и „Срочността в работата на администрацията“, организирани от ИПА по проект „Работим за хората“.
* С повишаване на квалификацията на нашите служители, подобряване на вътрешните процеси и взаимодействие в администрацията чрез електронно управление, те могат да отговорят на нуждите на гражданите за предоставяне на адекватни електронни услуги;
* Въведена бе нова структура на общинската администрация във връзка с изпълнението на Плана за финансово оздравяване. С цел намаляване на разходите за персонал, финансирани със средства от местни приходи и оптимизиране работата, „Общински контролен инспекторат“ премина от местна дейност към дейност „Общинска администрация“, което доведе и до постигане на една от целите на финансово-оздравителния план – намаляване разходите за персонал, като е запазена числеността от 166 щатни бройки;
* Подобрихме деловодното обслужване. От 11 януари 2018 г. Община Видин е включена в Системата за електронен обмен на документи и съобщения. По този начин се гарантира облекчаване на административната тежест и това влияе положително на процесите на предоставяне на административни услуги на гражданите и на бизнеса. Задължението за използване на електронен документооборот влезе в сила от 1 ноември 2018 г.;
* Въведохме и прилагаме мерки за намаляване на административната тежест върху гражданите и бизнеса чрез премахване на изискването за представяне на някои официални удостоверителни документи на хартиен носител. За издаването на удостоверенията от списъка на услугите, използваме справки от регистри, като съдържащите се в тях данни се извличат автоматизирано по електронен път. По този начин се спестяват време и средства за обслужване на гражданите и представителите на бизнеса;
* Осъществихме възможността за предоставяне на тези услуги чрез включването ни в средата за междурегистров обмен (RegiX), която дава възможност за реализиране на интерфейс за автоматизирано подаване и обслужване на стандартизирани заявки за административни услуги по електронен път. По този начин осигурихме възможността за автоматично извличане на данни от основни регистри, сред които са Министерството на правосъдието по отношение електронните свидетелства за съдимост на неосъждани граждани, Национална база данни „Население“, регистър БУЛСТАТ, Имотен регистър, Търговски регистър, Регистър на задълженията към митническата администрация, Регистър на вписаните администратори на лични данни, Регистър на българските документи за самоличност, Единен регистър на чужденците, Регистър на средните училища и детските градини, Регистър на дипломите и свидетелства за завършено основно и средно образование и придобита степен на професионална квалификация, Регистър на производствата по несъстоятелност, Регистър на задължените лица, регистрите на Кадастъраи други;
* Извършихме инвентаризация на информационните ресурси с цел осигураване на необходимата информационна и физическа защита на данните и информацията;
* Продължихме публикуването на набори от данни, поддържани от администрацията в отворен формат на Портала за отворени данни;
* Регистрирахме всички училища, детски градини, кметове и кметски наместници в системата за сигурно електронно връчване, което спестява време и дава възможност за:
* Удостоверяване на време на изпращане на документи и съобщения от изпращача;
* Удостоверяване на време на получаване на документи и съобщения от получателя;
* Сигурност и защитеност на комуникацията;
* Доказателствена тежест на комуникацията;
* Гаранция за автентичност на обменените документи.
* Осигурихме възможност служителите в кметствата да регистрират документи в документооборотна система на общината АКСТЪР ОФИС, както да приемат плащане за услугата и да издадат необходимите финансово счетоводни документи. Това позволява всяко кметство да бъде свързано с информационната система на общината. По този начин гражданинът може да подава молбата си за услуга в кметството. Услугата се изпълнява в общината, а готовият документ се получава по пощата или се връща посредством системата в кметството, където се отпечатва, подписва и предава на гражданина. Възможно е подаденият документ да се насочи към друга администрация посредством системата ЕСОЕД, ако това е необходимо;
* Обезпечихме работата на администрацията с необходимия софтуер и хардуер;
* Въведохме механизми за електронно подписване на документи което осигурява вътрешния електронен документооборот между служителите в общината и кметствата;
* Предоставихме възможност за използване на следните 13 броя електронни услуги:
* [Издаване на удостоверение за вписване в регистрите на населението](https://egov.bg/wps/portal/egov/services/civil-status/family/0d938927-e79b-446e-b670-788b116994db);
* [Издаване на удостоверение за идентичност на лице с различни имена](https://egov.bg/wps/portal/egov/services/civil-status/family/5c00d7d1-e798-48d0-b909-6eda3dbddb5b);
* [Издаване на удостоверение за правно ограничение](https://egov.bg/wps/portal/egov/services/civil-status/family/0e082a33-cb2b-496a-9c29-238258b297ed);
* [Издаване на удостоверение за родените от майката деца](https://egov.bg/wps/portal/egov/services/civil-status/family/8f9b49dd-58f3-40bb-9119-b0e333330566);
* [Издаване на удостоверение за семейно положение](https://egov.bg/wps/portal/egov/services/civil-status/family/7b26cdff-fdee-4fde-9121-223d2d6ba76d);
* [Издаване на удостоверение за семейно положение, съпруга и деца](https://egov.bg/wps/portal/egov/services/civil-status/family/c901bb0a-2b67-4c39-b0b2-68e85c5c53fc);
* [Издаване на удостоверение за съпруг/а и родствени връзки](https://egov.bg/wps/portal/egov/services/civil-status/family/78622c05-e1a2-499e-9bcc-1d6f05ceaa93);
* Издаване на [Удостоверение за настоящ адрес](https://egov.bg/wps/portal/egov/services/civil-status/family/11a5c566-2e89-4660-ae68-33f2015de059);
* Издаване на [Удостоверение за постоянен адрес](https://egov.bg/wps/portal/egov/services/civil-status/family/caa2a347-ee25-408f-8e16-a502658300e2);
* Издаване на [Удостоверение за промени на настоящ адрес](https://egov.bg/wps/portal/egov/services/civil-status/family/5885e870-69f6-440d-b87c-743676ea2bb4);
* Издаване на [Удостоверение за промени на постоянен адрес](https://egov.bg/wps/portal/egov/services/civil-status/family/f9453aa1-4d5f-49e2-9a92-5f918eb8766a);
* [Удостоверение за сключване на брак от български гражданин в чужбина](https://egov.bg/wps/portal/egov/services/civil-status/family/93330b67-6439-4e10-b6a6-bc129f8ce6a3);
* Издаване на [Удостоверение за снабдяване на чужд гражданин с документ за сключване на граждански брак в Република България](https://egov.bg/wps/portal/egov/services/civil-status/family/45871c02-5695-4585-9202-739c979637ed);
* [издаване на удостоверение за вписване в регистрите на населението](https://egov.bg/wps/wcm/connect/793939d3-3708-4f88-8cec-9331753fff1c/%D0%98%D1%81%D0%BA%D0%B0%D0%BD%D0%B5_%D0%B7%D0%B0_%D0%B8%D0%B7%D0%B4%D0%B0%D0%B2%D0%B0%D0%BD%D0%B5_%D0%BD%D0%B0_%D1%83%D0%B4%D0%BE%D1%81%D1%82%D0%BE%D0%B2%D0%B5%D1%80%D0%B5%D0%BD%D0%B8%D0%B5_%D0%B2%D1%8A%D0%B7_%D0%BE%D1%81%D0%BD%D0%BE%D0%B2%D0%B0_%D0%BD%D0%B0_%D1%80%D0%B5%D0%B3%D0%B8%D1%81%D1%82%D1%8A%D1%80%D0%B0_%D0%BD%D0%B0_%D0%BD%D0%B0%D1%81%D0%B5%D0%BB%D0%B5%D0%BD%D0%B8%D0%B5%D1%82%D0%BE.pdf?MOD=AJPERES&CVID=miDjLhb&CVID=miDjLhb&CVID=miDjLhb&CVID=miDjLhb&CVID=miDjLhb&CVID=miDjLhb&CVID=miDjLhb).
* Присъединихме Община Видин към Единната електронна съобщителна мрежа (ЕЕСМ) на държавната администрация, която осигурява оптична свързаност. ЕЕСМ пренася едновременно данни, глас и видео с гарантирано качество, като осигурява обслужване 24х7х365 и управление на услугите в реално време.

Използваните в ЕЕСМ съвременни технологии позволяват виртуално да се обединят в единна национална информационна инфраструктура корпоративните мрежи на министерствата, ведомствата и местната администрация, като се запази тяхната информационна самостоятелност, автономното им управление и се изключи всяка форма на нерегламентиран достъп до пренасяната информация;

* Стартирахме изграждането на нов федериран портал на Община Видин, със съдействието на Държавна агенция „Електронно управление“;
* В качеството си на администратор на лични данни и във връзка с влезлия в сила от 25 май 2018 г. Регламент (ЕС) 2016/679 на Европейския парламент и на Съвета от 27 април 2016 година относно защитата на физическите лица във връзка с обработването на лични данни и относно свободното движение на такива данни, и за отмяна на Директива 95/46/EО (Общ регламент относно защитата на данните, GDPR), изпълнихме новите изисквания на Регламента, който въведе по-високи стандарти за защита на личните данни, по-широки права на физическите лица и нови задължения на администраторите на лични данни, като за тази цел извършихме следното:

1. Анализирахме процесите по обработка на лични данни и оценка на риска:

* Анализ на съществуващите процеси и процедури по събиране, обработка и съхранение на лични данни в административната структура на общинската администрация/GAP анализ на процесите/;
* Дейности по управление на риска при обработването на лични данни и оценка на въздействието;
* План за действие за въвеждане на определените технически и организационни мерки;

1. Разработихме вътрешно-нормативни документи, вътрешни процедури и механизми за отчетност:

* Политика на Община Видин;
* Вътрешни процедури за обработване на данни, предоставяне на информация на субектите на данните и практическото упражняване на правата на субектите на данни за всеки отдел, съобразно спецификата на извършваните процеси;
* Контролни механизми и механизми за отчетност и известяване в съответствие с GDPR;

1. Проведохме обучение на служителите на администрацията при внедряване на правилата, процедурите, вътрешните контроли, организацията на работа и отчетността за изпълнение на изискванията на GDРR и привеждане в пълно съответствие с Регламента;

* Община Видин е една от 48-те администрации, която по проект „Въвеждане на Общата рамка за оценка (CAF) в администрациите”, финансиран от Оперативна програма „Добро управление”, внедри CAF – инструмент за цялостно управление на качеството, който дава възможност за усъвършенстване на организацията, като използва знанието и енергията на хората в нея. С прилагането на този инструмент целим постигането на цялостно подобрение на административната дейност и повишаване на административеня капацитет;
* Разработихме План за комуникация на Община Видин за въвеждане на обща рамка за оценка – CAF. Направихме анкетно проучване сред служителите и анализ на резултатите от него. В анкетата се включиха почти 100% от работещите в администрацията и това засили мотивацията им за участие в самооценката, тъй като такова проучване се прави за първи път. Изготвихме доклад за проведена оценка и дефинирахме 57 мерки за подобрение, които дават конкретни насоки за повишаване ефективността на работата в администрацията. През месец юли, след второ обучение приоритизирахме мерките за подобрение от Доклада за самооценка и изготвихме План с мерки за подобрение, като в него са набелязани 15 мерки с бърз ефект (със срок на изпълнение до 3 месеца) и 13 стратегически мерки (със срок до 2 години). В резултат на това от месец септември стартирахме дейностите по плана. Приоритетно работихме по прегледа и актуализиране на целите, електронното управление и повишаване качеството на услугите, повишаване качеството на вътрешна и външна комуникация. Приключваме 2018 г. със 100% изпълнение на набелязаните мерки с бърз ефект.

**СТРОГ КОНТРОЛ ЗА ОПАЗВАНЕ НА ОБЩЕСТВЕНИЯ РЕД И ОБЕЗПЕЧАВАНЕ СИГУРНОСТТА НА ГРАЖДАНИТЕ**

* Продължава осъществяването на строг контрол по спазване на наредбите на Общински съвет - Видин, което е в компетенциите на отдел „Контрол и опазване на обществения ред“. Задачите се извършват самостоятелно или със съдействието на полицейски служители, тъй като инспекторите в отдела нямат право да установяват самоличност на лица и да проверяват лични документи. В Община Видин е изградена и Местна комисия за обществен ред и сигурност;
* Отделът извършва контрол във връзка с нарушаване на правилата за движение и неправилно паркиране на МПС в централната градска част, както и в Крайдунавския парк. Правят се снимки на неправилно паркираните автомобили и се изготвят доклади, които се изпращат в ОДМВР - Видин за вземане на отношение и съставяне на актове, а инспекторът от отдела е свидетел, очевидец на нарушението. Изготвени са 29 доклада с посочени в тях 124 автомобила;
* Извършват се ежедневни проверки на излезли от употреба моторни превозни средства и при констатиране на такива, се залепва стикер–предписание за доброволното им премахване, като до края на отчетния период са залепени 112 стикера, а около 70 % от установените моторни превозни средства са преместени доброволно от собствениците им;
* За констатирани нарушения по наредбите на Общински съвет - Видин са издадени и връчени 341 наказателни постановления;
* Общо 106 са предявените актове за установени административни нарушения, връчени наказателни постановления, призовки и други книжа, изпратени от други общини и институции;
* За отчетния период служителите от отдела са оказали в 87 случаи съдействие на други служби от Община Видин и са участвали в работата на 22 комисии, създадени със заповед на кмета на Общината. Отработени са 142 броя преписки;
* Служителите от отдела взеха участие при охрана на мероприятия, организирани от Общината, като Летните вечери на операта и балета „Баба Вида“, концертите, включени в културната програма, във връзка с регулиране на движението при провеждане на традиционния Видински панаир и др. По време на мероприятията не са допуснати никакви нарушения.

**СРЕЩИ, ИНИЦИАТИВИ, ВЪТРЕШНИ И МЕЖДУНАРОДНИ КОНТАКТИ**

* През изтеклия период проведох редица срещи и разговори с представители на държавната и местната власт, на бизнеса и неправителствени организации, с кметове на общини от България и чужбина. Посрещнах във Видин посланиците на държавите Израел, Румъния, Белгия, Франция;
* Приветствах участниците в информационна среща за финансиране на стартиращ бизнес от еврофондовете по време на събитие, организирано от Областен информационен център - Видин, съвместно с „Фонд мениджър на финансови инструменти в България“ ЕАД. Темата на информационната среща бе „Предприемачи в действие. Финансиране на стартиращ бизнес от еврофондовете“. Фокусът бе върху различни видове финансови инструменти, предназначени за подпомагане на проекти, предоставяни от оперативните програми „Иновации и конкурентоспособност“ и „Развитие на човешките ресурси“;
* Посрещнах в нашия град новия Видински митрополит Даниил, а Община Видин съдейства за организиране на тържествата по този повод. В своето слово изразих надеждата си, че родолюбивите и изпълнени с уважение към православната вяра и традиции видинчани ще отворят сърцата и душите си, за да приемат достойния владика. Призовах представителите на местната, държавната и църковна власт да работим заедно и в синхрон, когато трябва да взимаме отговорни решения, когато съграждаме нашето бъдеще;
* В навечерието на 9 май - Ден на победата над хитлерофашизма и Ден на Европа, посрещнах помощник военните аташета от Посолството на Руската федерация у нас - полковник Владимир Романченко и майор Алексей Бражник. Заедно посетихме Руското военно гробище в града и отдадохме почит към паметта на загиналите през есента на 1944 година на видинска земя над 230 руски войници и офицери от Трети украински фронт на бившата Съветска армия, като поднесохме венци и цветя;
* Участвах в работна среща, инициирана от директора на Областната дирекция на МВР – Видин , чиято цел бе да се обсъдят проблеми, свързани със сигурността, обществения ред и безопасността на движението по места. Като важни теми, за които общината и полицията съвместно ще търсят законосъобразни решения той посочи: паркирането в областния град; опазването на общинското и държавно имущество, вандалските прояви, унищожаването на цветните лехи; превенция и пресичане на наркоразпространението сред младите хора;
* Включих се в Граждански диалог за бъдещето на кохезионната политика като визия за развитието на Област Видин. Съорганизатори на форума бяха Община Видин и Областният информационен център. В него участваха заместник-министърът на регионалното развитие и благоустройството Деница Николова, областният управител на Видин Албена Георгиева, кметове на общини и председатели на общински съвети, представители на държавни, образователни и културни институции, на бизнеса и неправителствения сектор, граждани;
* Участвах в информационна среща за популяризиране на инвестициите в туризма и градската среда, предоставяни чрез финансови инструменти по Оперативна програма „Региони в растеж” 2014-2020 г., чийто домакин бе Видин. бе открита от В събитието взеха участие Деница Николова - заместник-министър на регионалното развитие и благоустройството, Амелия Гешева - заместник-министър на културата, Ирена Георгиева - заместник-министър на туризма, Ангелина Тодорова - представител на Фонда на фондовете;
* Срещнах се с министъра на образованието и науката Красимир Вълчев,в рамките на негово работно посещение в Област Видин. По време на разговорите изтъкнах неоценимата помощ от страна на Правителството за подобряване на образователната инфраструктура в Община Видин и за превръщането на учебните заведения в по-добро място за обучение и за работа на учителските колективи;
* Заедно с Инициативния комитет на Областния Съюз на офицерите и сержантите от запаса и резерва – Видин, клуб „Граничар“ Видин, Гранични полицейски управления Видин и Брегово и База „Гранични полицейски кораби“ Видин, организирахме Петия национален събор „Граничарите на България” Видин 2018;
* Приех представители на Областния съюз на офицерите и сержантите от запаса и резерва във Видин и на негови сродни организации от Крайова, окръг Долж и Дробета Турну Северин, окръг Мехединци, Румъния и от Зайчар, Сърбия. Посещението им в нашия град е в рамките на приетия план за сътрудничество на Съюза за 2018 г.;
* Поздравих участниците в Осмата регионална среща на клубовете "Млади възрожденци", чийто домакин беше Видин. Тя бе посветена на 140 години от Освобождението на България и на Видин. Сред гостите на събитието бе и Васил Василев, председател на Общобългарския комитет "Васил Левски“;
* Поднесох приветствие по време на организираното тържество по повод петата годишнина на Дунав мост Видин-Калафат, откриването на мостовото съоръжение на 14 юни 2013 година.
* Дадох старт на велопрехода „Дунав Ултра“ 2018, койтосе провежда за пета поредна година, но за първи път тръгва от Видин. Идеята на организаторите на събитието е провокирана от факта, че нашата историческа забележителност – крепостта „Баба Вида“ получава първото място в Годишните награди в туризма, категория „Изборът на българите“;
* Открих първото издание на фестивала „Здравей, Здраве“ във Видин, който се организира с подкрепата на Общината, на дарители и спонсори. Форумът се проведе под мотото „Без енергия и порив животът е безсмислен“. Целта му е да популяризира здравословния начин на живот във всички негови аспекти;
* През отчетния период съм внесъл за разглеждане в Общински съвет – Видин 214 предложения;
* Общински съвет – Видин е приел 248 решения, приети са 4 нови наредби, а 3 наредби са изменени;
* Проведох 20 приемни дни, в които съм разговарял с повече от 100 граждани. Продължава организирането и на изнесени приемни в населени места на Общината, както и срещи с жители на квартали в град Видин;
* Продължава традицията всеки месец ръководството да организира срещи с кметовете и кметските наместници на населените места в Общината, на които подробно се информираме за работата по места и търсим решения на възникналите проблеми;
* Оставам верен на поетия личен ангажимент от встъпването ми в длъжност всеки месец, без изключение, да отделям от трудовото си възнаграждение средства в размер на 500 лв. в помощ на видински деца и младежи, както и на училища, детски градини, спортни клубове за различни цели. Досега съм помогнал за лечение, за подпомагане на обучението на ученици или студенти, за участие на талантливи деца в различни конкурси, на спортисти в престижни състезания и турнири.

**ОТЛИЧИЯ ЗА КМЕТА НА ОБЩИНА ВИДИН**

* Диплом и юбилеен медал „25 години – Синдикат на българските учители“ - за личен принос в развитието и усъвършенстването на социалното партньорство в областта на образованието;
* Почетна грамота от Централния съвет на Съюза на офицерите и сержантите от запаса и резерва, посветена на 110-та годишнина от основаването на Съюза на офицерите и сержантите от запаса и резерва. Наградата е за активна дейност и принос в опазването на историческото наследство и родолюбиво възпитание на младежта;
* Награда за принос към опазване и популяризиране на културното наследство. Присъжда се от Сдружение „Видинско землячество“, Регионален исторически музей - Видин и Регионален исторически музей - Враца за оказаното съдействие при провеждането на археологическите разкопки в с. Майор Узуново;
* Почетен плакет от Управителния съвет на Съюза на офицерите и сержантите от запаса и резерва за оказаната подкрепа при организирането и провеждането на Петия национален събор „Граничарите на България” Видин 2018 и почетна грамота, посветена на 110-та годишнина от основаването на Съюза на офицерите и сержантите от запаса и резерва. Наградата е за активна дейност и принос в опазването на историческото наследство и родолюбиво възпитание на младежта;
* Благодарствена грамота от Пловдивския университет "Паисий  Хилендарски"и Философско-историческия факултет, във връзка с подкрепата и сътрудничеството при реализирането на монографичното изследване „Владикино село Владиченци” и филма „Селска орисия”;
* Плакет от Българската федерация по баскетбол, в израз на признателност за подкрепата и приноса към развитието на този спорт. Той бе връчен по време на Церемонията по награждаването на най-добрите баскетболисти за 2017 г.